KIRJALLINEN KYSYMYS E-0736/00 esittäjä(t): Karin Scheele (PSE) komissiolle. Öljytankkeri Erikan uppoaminen joulukuussa 1999.



Virallinen lehti nro 046 E , 13/02/2001 s. 0034 - 0035



KIRJALLINEN KYSYMYS E-0736/00 esittäjä(t): Karin Scheele (PSE) komissiolle (17. maaliskuuta 2000) Aihe: Öljytankkeri Erikan uppoaminen joulukuussa 1999 Öljytankkeri Erikan joulukuussa 1999 tapahtuneella uppoamisella oli vakavia seurauksia ympäristölle. Itävaltalaisessa Der Standard -lehdessä (päivätty 19.20.2.2000) ilmestyneen artikkelin mukaan öljytankkereiden aiheuttamat ympäristötuhot johtuvat pääosin siitä, että turvatoimia laiminlyödään maailmanlaajuisella merikuljetusalalla kustannus-hyöty -suhteen parantamiseksi. Tästä on osoituksena esimerkiksi maailmankauppaan käytettävien alusten keskimääräinen ikä, joka on noussut jatkuvasti viime vuosikymmeninä; tällä hetkellä se on 14,5 vuotta ja yli puolet näistä aluksista on vanhempia kuin 15 vuotta. Lisäksi jo useiden vuosien ajan on voitu huomata, että liikenteeseen on tullut yhä enemmän mukavuuslipun alla purjehtivia aluksia, mikä vaarantaa meriturvallisuutta entisestään. 1. Mitä toimia komissio on toteuttanut tai aikoo toteuttaa, jotta turvallisuutta voidaan parantaa merikuljetusten alalla? 2. Mihin toimiin komissio ryhtyy erityisesti mukavuuslipun alla purjehtivia aluksia vastaan? 3. Euroopan parlamentti vaati komissiota jo vuonna 1993 kieltämään yli 15 vuotta vanhojen öljytankkereiden käynnin kaikissa EU:n satamissa. Onko komissio täyttänyt tämän vaatimuksen? Jos ei ole täyttänyt, miksi? 4. Onko komissio laatinut aikataulut telakointikiellon asettamiseksi öljytankkereille, joilla ei ole kaksinkertaisia runkorakenteita, ja mukavuuslipun alla purjehtivien alusten liikennöinnin lopettamiselle? Jos ei ole laatinut, aikooko se laatia ne lähitulevaisuudessa? 5. Aikooko komissio ryhtyä toimiin, jotta käyttöön otetaan yhteisvastuun periaate, joka koskee varustamoja, rahtaajia, vakuutuslaitoksia ja alusten luokituksesta vastaavia tahoja? Loyola de Palacion komission puolesta antama vastaus (3. toukokuuta 2000) Komissio antoi 21. maaliskuuta 2000 öljykuljetusten meriturvallisuutta koskevan tiedonannon(1), jonka tarkoituksena on pienentää mahdollisuuksien mukaan merionnettomuuksien vaaraa sekä suojella entistä paremmin Euroopan rannikkoa öljyvahinkojen tuhoisilta seurauksilta. Tässä tiedonannossa annetaan vastauksia kaikkiin parlamentin jäsenen esittämiin kysymyksiin. Komissio ehdottaa tiedonannossaan sekä välittömiä että pidemmän aikavälin toimenpiteitä. Ensimmäisessä vaiheessa olisi vahvistettava eurooppalaisissa satamissa käyvien alusten sekä luokituslaitosten tarkastusta koskevaa yhteisön lainsäädäntöä. Tässä keskitytään erityisesti luokituslaitosten vastuukysymykseen. Näiden toimenpiteiden avulla on mahdollista kohdistaa toiminta lippuvaltioihin, jotka eivät noudata kansainvälisiä turvallisuusmääräyksiä, muun muassa tiettyihin mukavuuslippuvaltioihin. Komissio ehdottaakin sellaisten yli 15 vuotta vanhojen alusten liikennöintikieltoa, jotka ovat toistuvasti jättäneet noudattamatta turvallisuusmääräyksiä ja jotka tästä syystä ovat lippuvaltioiden mustalla listalla. Toimenpide kohdistuu öljysäiliöalusten lisäksi myös muunlaisiin aluksiin, kuten irtolastialuksiin. Komissio ehdottaa myös yksirunkoisten öljysäiliöalusten liikennöinnin kieltämistä yhteisön vesillä samanlaista aikataulua noudattaen kuin Yhdysvalloissa. Komission aikomuksena ei ole kieltää kaikkien mukavuuslipun alla purjehtivien alusten liikennöintiä, vaan ehdottaa tiukennettuja tarkastuksia. Seuraavassa vaiheessa komissio aikoo esittää täydentäviä ehdotuksia, jotka koskevat järjestelmällistä tietojen vaihtoa kaikkien merenkulkuyhteisön toimijoiden välillä, merenkulun valvonnan tehostamista sekä eurooppalaisen meriturvallisuuselimen perustamista. Tässä yhteydessä komission tarkoituksena on ehdottaa toimenpiteitä öljykuljetuksen eri toimijoiden vastuusta. (1) KOM(2000) 142 lopullinen.